КъБР-м щыщ журналистхэр ягъэпажэ
Илъэс къэс ирагъэкIуэкI «Media Кавказ» зэпеуэм хиубыдэу Кавказ Ищхъэрэ федеральнэ округым и цIыхубэ хъыбарегъащIэ IуэхущIапIэ нэхъыщхьэу 89-м я лIыкIуэхэм Iэ зэраIэтам ипкъ иткIэ нэхъыфIхэм хабжахэм ящыщщ КъБР-м и журналистхэри.
Илъэсым и цIыху пашэу Кавказ Ищхъэрэм и журналистхэм къалъытащ «Налшык» жылагъуэ телерадиокомпанием и генеральнэ директор, Урысей Федерацэми КъБР-ми щэнхабзэмкIэ щIыхь зиIэ я лэжьакIуэ Вэрокъуэ Владимир. «Илъэсым и журналист» номинацэм хиубыдэу ещанэ нагъыщэ зиIэ диплом къратащ «Кабардино-Балкарская правда» газетым и редактор нэхъыщхьэ Болэт Арсен. Ар зи унафэщI газетри гулъытэншэу къагъэнакъым — «Кабардино-Балкарская правда» газетым къыхуагъэфэщащ «Илъэсым и газет нэхъыфI» номинацэмкIэ лауреатым и дипломыр.
ТекIуахэр щагъэлъэпIащ Кавказ Ищхъэрэм и цIыхубэ хъыбарегъащIэ IуэхущIапIэхэм я лэжьакIуэхэм Пятигорск щрагъэкIуэкIа япэ зэхыхьэшхуэм.
Пщыгъуэш Iэсият.
